Denver Broncos

Denver Broncos on Yhdysvalloissa NFL:ssa pelaava amerikkalaisen jalkapallon ammattilaisseura, joka on kotoisin Denveristä, Coloradosta. Joukkue on National Football Leaguen jäsen American Football Conferencen läntisessä divisioonassa, AFC Westissä.

Broncos aloitti pelaamisen American Football Leaguessa vuonna 1960 ja liittyi NFL:ään osana AFL:n ja NFL:n yhdistymistä. Joukkue on voittanut Super Bowlin vuosina 1998 ja 1999, jolloin pelinrakentajana toimi John Elway ja päävalmentajana Mike Shanahan, sekä vuonna 2016, jolloin pelinrakentajana oli Peyton Manning ja päävalmentajana Gary Kubiak. Elway oli mestaruuden aikana Broncosin toimitusjohtaja.

Denver Broncos on ollut yksi ammattilaisjalkapallon suurimmista voittajista AFL–NFL-fuusion jälkeen vuonna 1970. Kenttämenestyksen rinnalla seura on tehnyt poikkeuksellisen katsojaennätyksen: stadion on ollut loppuunmyyty joka kausi vuodesta 1970 lähtien (lukuun ottamatta lakkojen aikaisia korvausotteluita). Broncos myy vuosittain noin 74 000 kausikorttia, ja odotuslistalla on kymmeniä tuhansia nimiä.

Seuran omistaja on Rob Walton. Broncos oli vuonna 2023 Forbesin listauksessa maailman 21. arvokkain urheiluseura 5,1 miljardin dollarin arvolla.

 Historia 
 AFL-aika ja vaikeat alkuvuodet 
1960-luvun alun AFL oli NFL:n pilkan kohde, ja Broncos oli koko liigan eniten pilkattu joukkue. Franchising-oikeudet myönnettiin 14. elokuuta 1959 Bob Howsamille, menestyneelle pienliigabaseballin omistajalle, joka oli rakentanut Bears Stadiumin 1940-luvulla. Taloudellisesti tiukassa tilanteessa Howsam puki ensimmäisen joukkueensa käytettyihin Copper Bowlin (Tucson, Arizona) pelipaitoihin. Erityisen naurunaiheen aiheuttivat pystysuorat raidalliset sukat, jotka poltettiin julkisesti vuonna 1962, kun Jack Faulkner aloitti päävalmentajana ja GM:nä.

AFL:n 10 vuoden aikana Broncosin saldo oli heikko 39–97–4 – huonoin kaikista alkuperäisistä kahdeksasta AFL-joukkueesta. Kirkkaimpia hetkiä olivat päävalmentaja Lou Sabanin ja pelinrakentaja Frank Tripuckan johdolla saavutetut liigan ensimmäinen voitto 13–10 Boston Patriotsia vastaan 9. syyskuuta 1960 sekä ensimmäinen AFL–NFL-voitto 13–7 Detroit Lionsia vastaan 5. elokuuta 1967.

 Käännekohta ja nousu 
Vuonna 1965 Broncosin tulevaisuus oli vaakalaudalla, kun vähemmistöosakkaat muodostivat enemmistön ja yrittivät myydä seuran Atlantalle. Viime hetkellä veljekset Gerald ja Allan Phipps ostivat seuran sekä Bears Stadiumin. Fanit vastasivat ostamalla lähes 23 000 kausikorttia (edellisvuonna vain 7 996). Ennen kautta 1968 kaupunki osti stadionin ja nimesi sen Denver Mile High Stadiumiksi. Stadionia laajennettii kahteen otteseen ja kausikorttimyynti kasvoi jokaisen laajennuksen myötä.

Vuonna 1973 päävalmentaja John Ralstonin johdolla Broncos saavutti ensimmäisen voitokkaan kautensa (7–5–2). Tästä alkoi pitkä menestyskausi: seura putosi alle .500-tilaston vain kolme kertaa seuraavien 20 vuoden aikana. Vuosina 1977–1991 Broncos voitti seitsemän AFC Western -divisioonamestaruutta ja AFC-mestaruudet vuosina 1977, 1986, 1987 ja 1989. Vuonna 1977 Red Miller palkattiin päävalmentajaksi, ja pelinrakentaja Craig Morton johti joukkueen vaikuttavaan 12-2-tulokseen runkosarjassa. Tämä johti ensimmäiseen Super Bowl-otteluun Dallas Cowboysia vastaan, joka päättyi 27-10-tappioon.

Useiden vaikeiden kausien jälkeen Dan Reeves otti vastaan päävalmentajan ja toimitusjohtajan tehtävät kauden 1981 alussa, mikä merkitsi uutta aikakautta Broncosille. John Elwayn ja Gary Zimmermanin kaltaisten tähtipelaajien sekä Steve Atwaterin ja Karl Mecklenburgin kaltaisten veteraanien liittyminen loi perustan menestykselle. Pat Bowlen osti joukkueen Edgar Kaiser Jr.:ltä 78 miljoonalla dollarilla vuonna 1984.  

 Super Bowl -menestys 
Menestys jatkui koko 1990-luvun. Broncos saavutti ammattilaisjalkapallon huipun voittamalla ensimmäisen mestaruutensa Super Bowl XXXII:ssa Green Bay Packersia vastaan. Seuraavana vuonna se voitti Super Bowl XXXIII:ssa Atlanta Falconsia vastaan ja saavutti harvinaisen perättäisten Super Bowl -voittojen saavutuksen – vain viisi seuraa on onnistunut tässä.

2000-luvulla joukkueessa on ollut useita valmentajia, mutta yleinen suorituskyky on pysynyt vakaana. Tämä on johtanut kuuteen pudotuspelipaikkaan vuosina 2003-2015. Vuonna 2012 seura solmi sopimuksen tulevan Hall of Famen jäsenen Peyton Manningin kanssa. Hänen neljän kautensa aikana Broncos pelasi kahdessa Super Bowlissa ja voitti Super Bowl 50:n Gary Kubiakin valmennuksessa Carolina Panthersia vastaan 24–10 vuonna 2016.

 Uusi aikakausi 
Vuonna 2023 seura palkkasi Super Bowl -voittajavalmentaja Sean Paytonin päävalmentajaksi. Paytonin toisella kaudella Broncos pääsi pudotuspeleihin vahvan puolustuksen ja Pat Surtain II:n (2024 Defensive Player of the Year) johdolla. Seura jatkaa siirtymää uuteen aikakauteen kilpailukykyisenä joukkueena.

 Stadion 
Joukkue pelasi alkuaikanaan Bears Stadiumilla. Ennen kautta 1968 kaupunki osti stadionin ja nimesi sen Denver Mile High Stadiumiksi. Kapasiteetti kasvoi 51 706:een vuonna 1968, 63 532:een vuonna 1976 ja 75 100:aan vuonna 1977.

Nykyisin seura pelaa Empower Field at Mile High -stadionilla, joka avattiin vuonna 2001. Sitä ennen Broncos pelasi 41 kautta samalla tontilla, jolla alkuperäinen AFL-joukkue pelasi vuonna 1960. Tämä on kuitenkin ainoa yhtäläisyys varhaisen ja nykypäivän Broncos-joukkueiden välillä.

 Merkittävät pelaajat 
 Jäädytetyt pelinumerot 
Denver Broncos on poistanut käytöstä seuraavien pelaajien pelinumerot:
 7: John Elway
 18: Frank Tripucka
 44: Floyd Little

 Pro Football Hall of Fame -pelaajat 
Denver Broncosin joukkueesta on valittu 16 pelaajaa Pro Football Hall of Fameen:

 Steve Atwater
 Champ Bailey
 Pat Bowlen
 Willie Brown
 Terrell Davis
 Brian Dawkins
 Tony Dorsett
 John Elway
 Randy Gradishar
 Ty Law
 Floyd Little
 John Lynch
 Peyton Manning
 Shannon Sharpe
 DeMarcus Ware
 Gary Zimmerman

 Lähteet 

 Aiheesta muualla 

Denver Broncosin kotisivu

Luokka:National Football League -seurat
Luokka:Vuonna 1960 perustetut urheiluseurat
Luokka:Denverin urheilu